Грађевинска техничка школа „Неимар“
Број 02-64/1
Дана 19.02.2018. год.
Н  И  Ш
На основу члана 126. став 4. тачка 19) Закона о основама система образовања и васпитања ("Сл. гласник РС", бр. 88/2017 - даље: Закон) у вези са чланом 24. став 2. Закона о раду („Сл. гласник РС“ бр. 24/2005;61/2005;54/2009;32/2013;75/2014 и 13/2017 – одлука УС и 113/2017), чл. 30, 31. и 32. Закона о запосленима у јавним службама ("Сл. гласник РС", бр. 113/2017) и чланом 1. Уредбе о каталогу радних места у јавним службама и другим организацијама у јавном сектору ("Сл. гласник РС", бр. 81/2017 и 6/2018 - даље: Уредба), Правилника о критеријумима и стандардима за финансирање установе која обавља делатност средњег образовања и васпитања (Сл. гласник РС“ бр.72/2015; 84/2015 и 73/2016), чл.  ст. тач. Статута ГТШ «Неимар»( бр.  Од .год.) (у даљем тексту – школа), и сагласности Министра просвете бр. 611-00-091995/5/2015-03 од 27.10.2015.год, а по добијеној сагласности Школског одбора, дана 27.02.2018. год., директор Грађевинске техничке школе „Неимар“ из Ниша (даље: Школа), доноси 

П  Р  А  В  И  Л  Н  И  К
О ОРГАНИЗАЦИЈИ И СИСТЕМАТИЗАЦИЈИ ПОСЛОВА
У ГРАЂЕВИНСКОЈ ТЕХНИЧКОЈ ШКОЛИ „НЕИМАР“

I УВОДНЕ ОДРЕДБЕ 
Члан 1

Правилником о организацији и систематизацији послова у Грађевинској техничкој школи „Неимар“ у Нишу (даље: Правилник), утврђују се: организациони делови, групе послова, назив радног места, опис послова и потребан број извршилаца за њихово обављање, услови за заснивање радног односа и за рад и друга питања којима се уређује несметано обављање свих послова у оквиру делатности Школе и табеларни преглед систематизованих послова и радних задатака.

Члан 2

У Школи се утврђују послови, у складу са природом и организацијом образовно-васпитне делатности и одређује потребан број извршилаца који треба да обезбеди ефикасно извршавање школског програма, годишњег плана рада Школе и обављање делатности Школе у целини. 

Члан 3

За сваки посао, односно групу послова, даје се назив, опис и потребан број извршилаца, који се изражава нормом непосредног рада, као и услови, прописани законом и подзаконским актима за њихово обављање, које треба да испуњавају њихови извршиоци. 

Члан 4
 
Услови за пријем у радни однос прописани су Законом јединствено за све запослене у Школи. 
Услови у погледу врсте стручне спреме за рад наставника и стручних сарадника прописани су Законом и подзаконским актима, којима се утврђује каталог радних места у јавним службама и другим организацијама у јавном сектору и којима се уређује врста стручне спреме лица која могу обављати образовно-васпитни рад у средњим стручним школама.
Услови за рад секретара Школе прописани су Законом и подзаконским актом. 
Зависно од сложености послова које обављају, за остале запослене посебни услови се утврђују законом и овим правилником. 
Члан 5
На послове, односно радна места која су утврђена овим правилником, радни однос се заснива, по правилу, са пуним радним временом. 
Радна места са непуним радним временом, утврђују се, у складу са Законом, Годишњим планом рада Школе и Правилника о критеријумима и стандардима за финансирање установе која обавља делатност средњег образовања и васпитања у зависности од уписаног броја одељења.
II ОРГАНИЗАЦИОНИ ДЕЛОВИ ШКОЛЕ 
Члан 6

Школа је организована као јединствена радна целина са седиштем у Нишу, ул. Београдска бр.18. 
Организација рада у школи уређена је Статутом Школе и Годишњим планом рада Школе. 

Члан 7

Настава се изводи у одељењу, а из појединих предмета по групама, у складу са важећим планом и програмом наставе и учења према утврђеном распореду часова. 
Број одељења појединих разреда у Школи је променљив и зависи од броја уписаних ученика. 

Члан 8
Број извршилаца у настави и број ваннаставног особља утврђује се на почетку школске године, у зависности од броја ученика, броја одељења и величине школе, у складу са Законом и Правилником о критеријумима и стандардима за финансирање установе која обавља делатност средњег образовања и васпитања.

III ГРУПЕ РАДНИХ МЕСТА У ШКОЛИ 
Члан 9

Послови у Школи систематизовани су по следећим групама: 
1. послови руковођења и организације рада - директор Школе и организатор практичне наставе;
2. послови образовно-васпитног рада - наставно особље (наставници и стручни сарадници); 
4. нормативно-правни послови - секретар Школе; 
5. административно-финансијски послови и 
6. помоћно-технички послови. 

1.	а. Директор
б. Организатор практичне наставе

Члан 10

Директор руководи радом школе и обавља и друге послове, у складу са Законом, подзаконским актом и Статутом Школе. 
Школа има организатора практичне наставе,  у складу са нормативом којим се утврђују критеријуми и стандарди за финансирање Школе.

2.	Наставно особље 
Члан 11

Наставно особље обавља образовно-васпитни рад у Школи. 
Наставно особље чине наставници, наставници практичне наставе и стручни сарадници. 

Члан 12

           Наставници изводе наставу и друге облике образовно-васпитног рада у Школи. 
           Наставник практичне наставе изводи практичну наставу и друге облике образовно-васпитног рада 
           Стручни сарадници обављају стручне послове на унапређивању образовно-васпитног рада.

3.	Секретар Школе 
Члан 13

Управне, нормативно-правне и друге правне послове обавља секретар Школе. 

4.	Административно-финансијско особље 
Члан 14

Административно-финансијске послове у Школи обављају: 
1. шеф рачуноводства 
2. координатор за образовање одраслих
3. административни радник

5.	Помоћно техничко особље 
Члан 15
Помоћно-техничке послове у Школи обављају: 
1. домар-мајстор одржавања; 
2. техничар инвестиционог и техничког одржавања; 
3. техничар одржавања информационих система и технологија;
4. чистачица; 

IV УСЛОВИ ЗА ЗАСНИВАЊЕ РАДНОГ ОДНОСА И РАД ЗАПОСЛЕНИХ У ШКОЛИ 

Члан 16

У радни однос у Школи може да буде примљено лице које: 
1. има одговарајуће образовање; 
2. има психичку, физичку и здравствену способност за рад са децом и ученицима; 
3. није осуђивано правноснажном пресудом за кривично дело за које је изречена безусловна казна затвора у трајању од најмање три месеца, као и за кривична дела насиље у породици, одузимање малолетног лица, запуштање и злостављање малолетног лица или родоскрвњење, за кривично дело примање мита или давање мита, за кривично дело из групе кривичних дела против полне слободе, против правног саобраћаја и против човечности и других добара заштићених међународним правом, без обзира на изречену кривичну санкцију, и за које није, у складу са законом, утврђено дискриминаторно понашање; 
4. има држављанство Републике Србије; 
5. зна српски језик и језик на коме се остварује образовно-васпитни рад. 

Члан 17

Дужност директора школе може да обавља лице које има одговарајуће образовање из члана 140. став 1. Закона за наставника средње стручне школе и подручја рада геодезија и грађевинарство и шумарство и обрада дрвета, за педагога и психолога, дозволу за рад - лиценцу, обуку и положен испит за директора и најмање осам година рада у установи на пословима образовања и васпитања након стеченог одговарајућег образовања и које испуњава услове прописане чланом 16. овог правилника. 
На послове организатора практичне наставе, може да се распореди наставник и стручни сарадник који има професионални углед и искуство у установи, решењем директора за сваку школску годину. 

1.	Услови за пријем у радни однос и услови за рад наставног особља 

Члан 18

Послове наставника може да обавља лице које испуњава услове прописане чланом 16. овог правилника и које има одговарајуће образовање. 
Под одговарајућим образовањем сматра се: 
1. високо образовање стечено на студијама другог степена (мастер академске студије, мастер струковне студије, специјалистичке академске студије) и то: 
(1) студије другог степена из научне, односно стручне области за одговарајући предмет, односно групу предмета; 
(2) студије другог степена из области педагошких наука или интердисциплинарне, мултидисциплинарне, трансдисциплинарне студије другог степена које комбинују целине и одговарајуће научне, односно стручне области или области педагошких наука; 
2. на основним студијама у трајању од најмање четири године, по пропису који је уређивао високо образовање до 10. септембра 2005. године; 
3. високо образовање стечено на студијама првог степена (основне академске, односно струковне студије и специјалистичке струковне студије), студијама у трајању од три године или вишим образовањем (за наставника практичне наставе). 
Поред одговарајућег нивоа образовања прописаног Законом, наставник мора да има стечен одговарајући стручни назив, прописан подзаконским актима које доноси министар и којима се уређује врста стручне спреме лица која могу обављати образовно-васпитни рад у стручним школама, у подручју рада геодезија и грађевинарство и шумарство и обрада дрвета.
Послове наставника практичне наставе може да обавља и лице са одговарајућим образовањем из става 1. тачка 3. овог члана или са одговарајућим средњим образовањем (пети степен) и положеним специјалистичким, односно мајсторским испитом и петогодишњим радним искуством у струци стеченим после специјалистичког, односно мајсторског испита. 
Лице које обавља послове организатора практичне наставе и вежби и има стечено високо образовање из става 2. тач. 1, 2. и 3. овог члана мора имати пет година искуства у области образовања, а лице које има средње образовање мора имати положен специјалистички, односно мајсторски испит и пет година радног искуства у струци стечено после специјалистичког, односно мајсторског испита. 

2.	Услови за пријем у радни однос и услови за рад секретара Школе 

Члан 19

За обављање послова радног места секретара може се засновати радни однос са лицем које испуњава услове прописане чланом 16. овог правилника и које има образовање из области правних наука из члана 140. став 1. Закона, са лиценцом за секретара.
 
3.	Услови за пријем у радни однос и услови за рад административно-финансијског особља 

Члан 20

За обављање послова радног места дипломирани економиста за финансијско-рачуноводствене послове може се засновати радни однос са лицем које испуњава услове прописане чланом 16. овог правилника и које је стекло Високо образовање на основним академским студијама у обиму од најмање 240 ЕСПБ бодова, односно специјалистичким струковним студијама, по пропису који уређује високо образовање почев од 10. септембра 2005. године или на основним студијама у трајању од најмање четири године, по пропису који је уређивао високо образовање до 10. септембра 2005. године.     
За обављање послова радног места шефа рачуноводства може се засновати радни однос са лицем које испуњава услове прописане чланом 16. овог правилника и које је стекло високо образовање на основним студијама у обиму од 180 ЕСПБ бодова, по пропису који уређује високо образовање почев од 10. септембра 2005. године; на студијама у трајању до три године, по пропису који је уређивао високо образовање до 10. септембра 2005. Године. 
Запослени на пословима дипломирани економиста за финансијско-рачуноводствене послове / шефа рачуноводства, поред испуњености услова за заснивање радног односа мора да испуњава услове прописане Уредбом о буџетском рачуноводству. 

Члан 21

За обављање послова радног места координатора за образовање одраслих може се засновати радни однос са лицем које испуњава услове прописане чланом 16. овог правилника и које је стекло високо образовање на студијама другог степена (мастер академске студије, мастер струковне студије, специјалистичке академске студије) или на основним студијама у трајању од најмање четири године, по пропису који је уређивао високо образовање до 10. септембра 2005. Године, 
Поред одговарајућег нивоа образовања прописаног Законом, координатор за образовање одраслих мора да има стечен одговарајући стручни назив, прописан подзаконским актима које доноси министар и којима се уређује врста стручне спреме лица која могу обављати образовно-васпитни рад у стручним школама, у подручју рада геодезија и грађевинарство и шумарство и обрада дрвета, као и завршену обуку за рад на образовању одраслих.
Члан 22

За обављање послова радног места референта за правне, кадровске и административне послове (административног радника) радни однос се може засновати с лицем које испуњава услове прописане чланом 16. овог правилника и које има IV степен стручне спреме, стечен након завршене средње школе правног или економског смера. 

4.	Услови за пријем у радни однос и услови за рад помоћно-техничког особља 

Члан 23

За обављање послова радног места домара-мајстора одржавања,  радни однос може се засновати са лицем које испуњава услове прописане чланом 16. овог правилника и има пети степен стручне спреме - електро, столарске или водоинсталатерске струке, као и положен стручни испит за рад са судовима под притиском (за послове руковања постројењем у котларници).

Члан 24

За обављање послова радног места техничара инвестиционог и техничког одржавања радни однос може се засновати с лицем које испуњава услове прописане чланом 16. овог правилника и има четврти степен стручне спреме грађевинске или машинске струке.

Члан 25

За обављање послова радног места техничара одржавања информационих система и технологија, радни однос се може засновати с лицем које испуњава услове прописане чланом 16. овог правилника и има четврти степен стручне спреме, као и завршену обуку из информационих система и технологија.
  
Члан 26

За обављање послова радног места чистачице радни однос може се засновати с лицем које испуњава услове прописане чланом 16. овог правилника и има први степен стручне спреме, односно завршену основну школу. 

V ОСТАЛИ УСЛОВИ ЗА РАД ЗАПОСЛЕНИХ 

Члан 27

Сви запослени за све време рада морају испуњавати услове прописане Законом и чл. 16 овог правилника за заснивање радног односа у Школи. 
Запосленом престаје радни однос ако се у току радног односа утврди да не испуњава услове прописане Законом и чл. 16 овог правилника, или ако одбије да се подвргне лекарском прегледу у надлежној здравственој установи. 
Члан 28

У поступку одлучивања о избору наставника, васпитача и стручног сарадника конкурсна комисија врши ужи избор кандидата које упућује на претходну психолошку процену способности за рад са децом и ученицима у року од осам дана од дана истека рока за подношење пријава. 
Конкурсна комисија сачињава листу кандидата који испуњавају услове за пријем у радни однос у року од осам дана од дана пријема резултата психолошке процене способности за рад са децом и ученицима. 
Конкурсна комисија обавља разговор са кандидатима са листе из става 2. овог члана и доноси решење о избору кандидата у року од осам дана од дана обављеног разговора са кандидатима. 

Члан 29

Директор Школе је у обавези да у року до две године од доношења подзаконског акта којим се прописује програм, начин и поступак полагања испита за директора, положи испит и стекне лиценцу за директора. 
Изабрани директор који нема положен испит за директора, дужан је да га положи у року до две године од дана ступања на дужност. 
Члан 30

За обављање послова радног места наставника и стручног сарадника може се засновати радни однос са: 
1. лицем које поседује лиценцу за наставника и стручног сарадника; 
2. приправником; 
3. лицем које испуњава услове за наставника или стручног сарадника, са радним стажом стеченим ван установе, под условима и на начин утврђеним за приправника; 
4. лицем које заснива радни однос на одређено време ради замене одсутног запосленог; 
5. педагошким асистентом и помоћним наставником. 

Члан 31

          Послове наставника и стручног сарадника може да обавља лице које има дозволу за рад - лиценцу. 
Послове наставника и стручног сарадника може да обавља и приправник, односно лице које први пут у том својству заснива радни однос у Школи, на одређено или неодређено време, са пуним или непуним радним временом и оспособљава се за самосталан образовно-васпитни рад наставника, васпитача и стручног сарадника, на начин и под условима прописаним Законом и подзаконским актом. 
Приправнички стаж траје најдуже две године од дана заснивања радног односа. 
Уколико надлежни орган не организује полагање испита за лиценцу приправнику, који је у законом прописаном року пријављен за полагање испита за лиценцу, приправнику се рок за  полагање испита за лиценцу продужава до организовања испита.
Приправнику у радном односу на одређено време својство приправника престаје након положеног испита за лиценцу, а радни однос истеком времена на које је примљен у радни однос. 
Лице без лиценце има обавезу да стекне лиценцу, под истим условима и на начин прописан за приправника. 
Лице које заснива радни однос на одређено време нема обавезу стицања лиценце. 

Члан 32

Послове наставника и стручног сарадника у Школи може да обавља и приправник-стажиста. 
Са приправником-стажистом се не заснива радни однос, већ Школа закључује уговор о стручном усавршавању у трајању од најмање годину дана, а најдуже две године, за које време он савладава програм за увођење у посао и полагање испита за лиценцу под непосредним надзором наставника, или стручног сарадника који има лиценцу. 
Радно место приправника-стажисте се не урачунава у потребан број извршилаца за обављање образовно-васпитног рада.
Члан 33

За обављање послова радног места секретара може се засновати радни однос са: 
1) лицем с положеним испитом за лиценцу за секретара или другим одговарајућим испитом; 
2) приправником; 
3) лицем без положеног испита за лиценцу за секретара или другог одговарајућег испита, које је радило краће од времена утврђеног за приправнички стаж за секретара, односно краће од годину дана, под условима и на начин утврђеним за приправнике; 
4) лицем које заснива радни однос на одређено време. 
Са секретаром-приправником радни однос се заснива на неодређено време, или на одређено време док не положи испит за секретара или други одговарајући испит, а најдуже на две године. 
Запослени са положеним правосудним испитом или стручним испитом за запослене у органима државне управе или државним стручним испитом не полаже испит за секретара. 
VI БРОЈ ИЗВРШИЛАЦА И ОПИС РАДНИХ МЕСТА 

1.	Директор Школе и организатор практичне наставе

1)	Директор школе
Члан 34
Послове директора обавља један извршилац, са пуним радним временом. 
Надлежности директора Школе утврђене су Законом, подзаконским актом и одредбом члана 61 Статута Школе. 

2)	Организатор практичне наставе 
Члан 35

Послове организатора практичне наставе у Школи обавља један извршилац, са непуним радним временом. Проценат радног времена утврђује се сваке школске године Годишњим планом рада, у зависности од броја уписаних одељења, а у складу са Правилником о критеријумима и стандардима за финансирање установе која обавља делатност средњег образовања и васпитања.
Организатор практичне наставе: 
1. планира и програмира образовно-васпитни рад који се одвија у практичној настави (која се реализује у школи или привредним субјектима, установама); 
2. помаже директору у обављању послова везаних за рад практичне наставе; 
3. обавља инструктивно-педагошки рад; 
4. сарађује са ученичким организацијама; 
5. анализира реализацију и мере за унапређење практичне наставе; 
6. надзире и контролише извршење годишњег плана рада везано за практичну наставу; 
7. контролише простор и инвентар пре и после завршетка наставе; 
8. организује дежурства у радионицама; 
9. припрема распоред практичне наставе, професионалне праксе, блок наставе; 
10. прати и проучава законске прописе из делокруга свога рада;
11. обавља и друге послове по налогу директора школе, у складу са Статутом школе.

2. Наставно особље 			          Члан 36

Број извршилаца на радним местима наставника, наставника практичне наставе и стручних сарадника утврђује се годишњим планом рада Школе за сваку школску годину и може се мењати, зависно од броја уписаних ученика, односно од броја одељења у Школи, у складу са Законом и подзаконским актима којима се уређују питања утврђивања броја извршилаца у Школи. 
Број извршилаца на радним местима наставника, наставника практичне наставе и стручних сарадника приказује се сваке школске године, кроз табеларни преглед систематизованих послова и радних задатака, који је саставни део овог правилника, и који се доноси за сваку школску годину.

Члан 37
Послове наставника обављају: 
1) наставник предметне наставе, 
2) наставник практичне наставе; 
3) наставник предметне и практичне наставе са одељењским старешинством; 

Члан 38
Послове стручних сарадника у Школи обављају: 
1. стручни сарадник психолог; 
2. стручни сарадник библиотекар; 

1)	Наставник предметне наставе 
Члан 39
Наставник предметне наставе: 
1. планира, припрема и остварује све облике наставе и друге облике образовно-васпитног рада у складу са планом и програмом Школе;
2. остварује индивидуализацију и прилагођавање у складу са образовно-васпитним потребама ученика; 
3. остварује активности у циљу остваривања континуитета додатне подршке при преласку на наредни ниво образовања или у другу установу; 
4. пружа додатну подршку ученицима из осетљивих друштвених група, талентованим ученицима и ученицима са тешкоћама у развоју и учествује у раду тима за израду ИОП-а и тима за додатну подршку ученику; 
5. ради у испитним комисијама; 
6. обавља послове ментора приправнику; 
7. води прописану евиденцију и педагошку документацију; 
8. ради у тимовима и органима установе; 
9. учествује у изради прописаних докумената Школе; 
10. ради унапређивања образовно-васпитне праксе сарађује са родитељима, односно старатељима, запосленим у Школи, спољним сарадницима, стручним и другим институцијама; 
11. припрема и реализује излете, посете, екскурзије.
12. обавља и друге послове по налогу директора школе, у складу са Статутом школе. 

2)	Наставник практичне наставе 
Члан 40
Наставник практичне наставе: 
1. планира, припрема и остварује практичну наставу и друге облике образовно-васпитног рада, у складу са програмом школе; 
2. остварује индивидуализацију и прилагођавање у складу са образовним потребама ученика; 
3. обавља послове ментора приправнику; 
4. учествује у изради и припреми планова, ИОП-а и програма школе и њиховој реализацији у делу који се односи на практичну наставу; 
5. у циљу реализације наставе саветује се са родитељима и старатељима ученика, са установама, предузећима и другим организацијама, у циљу реализације наставе; 
6. обавља послове одељењског старешине; 
7. стручно се усавршава и прати стручне и научне иновације; 
8. остварује индивидуалну наставу и обуку; 
9. прати и проучава прописе из делокруга свог рада;
10. обавља и друге послове по налогу директора школе, у складу са Статутом школе.

3)	 Наставник предметне и практичне наставе са одељењским старешинством

Члан 41

Поред послова из чл. 39 и 40 овог правилника наставник предметне и практичне наставе са одељењским старешинством:
1) израђује годишњи и месечни план рада;
2) проналази најпогодније облике васпитног рада са циљем формирања одељењског колектива и унапређивања односа у њему;
3) редовно прати похађање наставе, учење и владање ученика из одељења;
4) одобрава одсуствовање ученицима и одлучује о оправданости њиховог одсуствовања са наставе;
5) упознаје ученике са одредбама општих аката Школе које се односе на ученике и даје ученицима друге информације које су у вези с њиховим правима, обавезама и одговорностима;
6) стара се о заштити права ученика и учествује у поступку одлучивања о њиховим обавезама и одговорностима;
7) остварује увид у породичне, социјалне, материјалне и друге услове живота ученика;
8) редовно држи родитељске састанке и на друге начине сарађује са родитељима ученика;
9) редовно прати рад наставника који изводе наставу у одељењу, а посебно прати оцењивање ученика и указује предметним наставницима на број прописаних оцена које ученик треба да има у полугодишту ради утврђивања закључне оцене;
10) Одељењском већу предлаже оцену из владања ученика;
11) похваљује ученике;
12) предлаже додељивање похвала и награда ученицима;
13) изриче васпитне мере опомена одељењског старешине и укор одељењског старешине;
14) сарађује са директором и осталим запосленима у Школи, као и са субјектима ван Школе, ради обављања својих послова;
15) сазива седнице Одељењског већа и руководи његовим радом;
16) учествује у раду органа Школе;
17) води школску евиденцију;

1)	Стручни сарадник - психолог 
Члан 42
Стручни сарадник - психолог Школе: 
1. доприноси стварању оптималних услова за развој ученика и унапређивању образовно-васпитног рада; 
2. учествује у планирању, програмирању, праћењу и вредновању остваривања образовно-васпитног рада; 
3. пружа подршку наставницима у планирању, припремању и извођењу свих видова образовно-васпитног рада; 
4. пружа помоћ наставницима на праћењу и подстицању напредовања ученика, прилагођавању образовно-васпитног рада индивидуалним потребама ученика, креирању педагошког профила и индивидуалног образовног плана ученика, обавља саветодавни рад са наставницима на основу добијених резултата процене, пружајући им подршку у раду са ученицима, родитељима, личним пратиоцима, педагошким асистентима, подстиче лични и професионални развој наставника; 
5. спроводи активности у циљу остваривања континуитета додатне подршке при преласку на наредни ниво образовања или у другу школу; 
6. организује и реализује активности у циљу остваривања додатне подршке ученицима, ради постизања социјалне, емоционалне и професионалне зрелости; 
7. координира превентивни рад у школи и пружање подршке ученицима и родитељима за примену здравих стилова живота, оснаживање породице за промену адекватних васпитних стилова; 
8. обавља саветодавни рад са ученицима, родитељима, односно старатељима, наставницима и другим стручним сарадницима на унапређењу образовно-васпитног рада; 
9. обавља саветодавни рад са ученицима, родитељима, односно старатељима и запосленима у Школи; 
10. ради у стручним тимовима и органима установе; 
11. води прописану евиденцију и педагошку документацију; 
12. пружа подршку у изради и развијању индивидуалних образовних планова и сарађује са интерресорном комисијом у процени потреба за додатном образовном, здравственом и/или социјалном подршком ученику; 
13. учествује у структуирању одељења у Школи на основу процењених индивидуалних карактеристика ученика; 
14. обавља послове у вези са професионалном орјентацијом ученика уз посебно уважавање индивидуалних снага и потреба за подршком; 
15. креира и прилагођава инструменте процене како би дошао до релевантних података о ученицима, узимајући у обзир њихове специфичности у комуникацији, социјалној интеракцији, емоционалном и когнитивном развоју; 
16. реализује сарадњу са центром за социјални рад и другим релевантним институцијама, локалном заједницом, стручним и струковним организацијама од значаја за успешан рад Школе; 
17. учествује у изради прописаних докумената Школе
18. обавља и друге послове по налогу директора школе, у складу са Статутом школе.

2)	Стручни сарадник - библиотекар 
Члан 43
Стручни сарадник- библиотекар: 
1. води послове библиотеке; 
2. планира, организује и учествује у изради и реализацији програма образовања и васпитања; 
3. сарађује са наставницима и стручним сарадницима; 
4. руководи радом библиотечке секције; 
5. ради на издавању књига, приручника, аудио и видео записа; 
6. учествује у организовању и остваривању културне активности и јавне делатности Школе; 
7. води фото, видео и другу архиву Школе; 
8. сарађује са матичном библиотеком, стручним институцијама и друштвеним окружењем; 
9. предлаже набавку књига, часописа, медијатечке грађе, инвентарише, класификује, сигнира и каталогизује; 
10. учествује у избору одабраних уџбеника са осталим члановима већа; 
11. учествује у раду тимова и органа школе; 
12. води педагошку документацију и евиденцију; 
13. учествује у изради прописаних докумената Школе;
14. обавља и друге послове по налогу директора школе, у складу са Статутом школе.

3. Секретар школе
Члан 44

Посао секретара Школе обавља један извршилац, са пуним радним временом. 
Секретар школе:
1. стара се о законитом раду Школе, указује директору и школском одбору на неправилности у раду Школе; 
2. обавља управне послове у Школи; 
3. израђује опште и појединачне правне акте Школе; 
4. обавља правне и друге послове за потребе установе; 
5. израђује уговоре које закључује Школа; 
6. обавља правне послове у вези са статусним променама у Школи; 
7. обавља правне послове у вези са уписом деце и ученика; 
8. обавља правне послове у вези са јавним набавкама у сарадњи са финансијском службом Школе; 
9. пружа стручну помоћ у вези са избором органа управљања у Школи; 
10. пружа стручну подршку и координира рад комисије за избор директора Школе; 
11. прати прописе и о томе информише запослене; 
12. води и ажурира персонална досијеа запослених и ангажованих лица и води евиденције и врши пријаву/одјаву запослених код надлежних органа;
13. води општи деловодник, пописе аката и заводи, разводи, архивира и задужује акта;
14. врши распоређивање, отпрему и доставу документације и поште;
15. друге правне послове по налогу директора у складу са Статутом школе. 
Секретар има обезбеђен приступ јединственој информационој бази правних прописа. 

5.	Административно-финансијско особље 

1)	Шеф рачуноводства 
Члан 45

Послове шефа рачуноводства у Школи обавља један извршилац, са пуним радним временом.
Шеф рачуноводства обавља следеће послове: 
1. проверава исправност финансијско-рачуноводствених образаца; 
2. врши билансирање прихода и расхода; 
3. врши билансирање позиција биланса стања; 
4. води евиденције о реализованим финансијским плановима и контролише примену усвојеног контног плана; 
5. припрема и обрађује податке за финансијске прегледе и анализе, статистичке и остале извештаје, везане за финансијско-материјално пословање; 
6. припрема и обрађује податке за финансијске прегледе и анализе, статистичке и остале извештаје везане за финансијско-материјално пословање; 
7. припрема податке, извештаје и информације о финансијском пословању; 
8. преузима изводе по подрачунима и врши проверу књиговодствене документације која је везана за одлив и прилив готовине; 
9. контира и врши књижење; 
10. спроводи одговарајућа књижења и води евиденцију о задужењу и раздужењу; 
11. врши обрачун амортизације, повећања и отуђења основних средстава; 
12. прати и усаглашава прелазне рачуне и пренос средстава по уплатним рачунима са надлежним државним органима; 
13. врши усаглашавање главне и помоћне књиге потраживања по основу принудне наплате; 
14. врши контролу књижења на контима главне књиге и усаглашавања преноса средстава између подрачуна, прилива и одлива средстава по изворима; 
15. чува и архивира помоћне књиге и евиденције; 
16. сачињава и припрема документацију за усаглашавање потраживања и обавезе; 
17. припрема документацију за обрачун и исплату плата, накнада и других личних примања, припадајућих пореза и доприноса; 
18. припрема и обрађује документацију за пословне промене исказане на изводима рачуна
19. обавља и друге послове по налогу директора школе, у складу са Статутом школе.
 
2)	Координатор за образовање одраслих
Члан 46

Послове координатора за образовање одраслих у Школи обавља један извршилац, са пуним радним временом. 
Координатор за образовање одраслих обавља следеће послове: 
1.	планира, програмира, организује и прати рад на образовању одраслих;
2.	учествује у изради Годишњег плана рада школе;
3.	учествује у раду на унапређењу опште организације рада Центра за континуирано образовање одраслих (упис полазника, испитивање тржишта, припрема наставника за планирање и реализацију обука);
4.	сарађује са наставницима у одабирању и припреми ефикаснијих метода, облика и средстава рада, реализацији плана извођења обука и води евиденцију о обукама;
5.	прикупља податке који су значајни за рад центра;
6.	учествују у реализацији сарадње центра са Тржиштем рада, струковним удружењима, коморама и предузећима;
7.	 ради самостално или учествује у испитивању фактора битних за унапређивање образовања одраслих;
8.	 учествује у активностима везаним за пропаганду рада центра;
9.	припрема материјал за конкурисање за обављање обука и благовремено конкурише на расписане огласе;
10.	учествује у изради сертификата у вези са обукама;
11.	архивира документацију у вези са обукама;
12.	учествује у раду стручних органа школе;
13.	организује инструктивно педагошки рад са свим одраслимаукључујући и рад са ванредним ученицима;
14.	предлаже помоћнику директора или директору распоред и води рачуна о спровођењу припремне наставе за ванредне ученике;
15.	подноси помоћнику директора или директору предлог комисија за испитни рок за ванредне ученике;
16.	одговоран је за организацију и спровођење испита ванредних ученика;
17.	 припрема материјал за испите код ванредних ученика;
18.	сарађује са испитним комисијама за време одржавања испита ванредних ученика;
19.	сарађује са стручним институцијама
20.	обавља и друге послове по налогу директора школе, у складу са Статутом школе.

3)	Административни радник
Члан 47

Послове административног радника у Школи обавља један извршилац, са непуним радним временом. Проценат радног времена утврђује се сваке школске године у зависности од броја уписаних одељења, а у складу са Правилником о критеријумима и стандардима за финансирање установе која обавља делатност средњег образовања и васпитања.
Административни радник обавља следеће послове: 
1. пружа техничку подршку у припреми појединачних аката и прикупља и припрема документацију приликом израде аката, уговора и др; 
2. прикупља податке за израду одговарајућих докумената, извештаја, анализа; 
3. врши обједињавање података и техничку обраду извештаја и анализа; 
4. издаје одговарајуће потврде и уверења; 
5. обавља административне послове у вези са кретањем предмета; 
6. пружа подршку у припреми и одржавању састанака; 
7. припрема и умножава материјале за рад; 
8. води евиденцију опреме и осталих средстава и стара се о набавци, чувању и подели потрошног канцеларијског материјала; 
9. води прописане евиденције и ажурира податке у одговарајућим базама
10. обавља и друге послове по налогу директора школе, у складу са Статутом школе.

6.	Помоћно-техничко особље 

1)	Домар - мајстор одржавања
Члан 48

Послове домара-мајстора одржавања обављају два извршиоца са пуним радним временом. 
Домар - мајстор одржавања обавља следеће послове: 
1.	обавља прегледе објекта, врши контролу исправности инсталација, противпожарних система, уређаја, опреме, апарата и средстава;
2.	обавља механичарске / електричарске / водоинсталатерске / браварске / столарске / лимарске / молерске / аутомеханичарске и сл. послове, послове ложача, као и друге радове одржавања и поправки;
3.	 припрема објекте, опрему и инсталације за рад;
4.	обавештава надлежне службе о уоченим неправилностима у објекту или већим кваровима на системима и инсталацијама;
5.	 пушта опрему или постројења у оперативни рад и зауставља на крају оперативног рада или у случају поремећаја или квара;
6.	прати параметре рада и подешава опрему и постројење;
7.	 рукује постројењима у котларници;
8.	обавља редовне прегледе објеката, опреме, постројења и инсталација, према плану одржавања;
9.	води евиденцију о кваровима и извршеним поправкама;
10.	обавља и друге послове по налогу директора школе, у складу са Статутом школе.

2)	Техничар инвестиционог и техничког одржавања; 

Члан 49

Послове техничара инвестиционог и техничког одржавања;  у Школи обавља један извршилац, са непуним радним временом. Проценат радног времена утврђује се сваке школске године у зависности од броја уписаних одељења, а у складу са Правилником о критеријумима и стандардима за финансирање установе која обавља делатност средњег образовања и васпитања.
Техничар инвестиционог и техничког одржавања у Школи обавља следеће послове: 
1.	снима и израђује скице постојећих стања и инсталација у објектима;
2.	пружа подршку у изради предмера радова и уградње опреме;
3.	прикупља потребне дозвола и сагласности;
4.	даје податке за формирање техничке документације и води евиденцију о истој;
5.	води евиденцију техничке документације;
6.	припрема инвестициону - техничку документацију, предмер и предрачун радова за извођење потребних радова на објектима;
7.	 прати реализацију радова;
8.	анализира параметре рада и обавља дијагнозу узрока комплексних кварова објеката, опреме и инсталација за које је задужен;
9.	предлаже процедуре за превентивно и редовно одржавање, као и за отклањање комплексних кварова;
10.	обавља стручне и техничке послове одржавања;
11.	врши контролу и оверу грађевинских дневника, књига и рачуна изведених радова;
12.	врши дефектаже и потребна мерења функционалних елемената, делова и склопова са демонтажом, поправкама и монтажом;
13.	контролише исправност и функционалност техничких система и инсталација на објектима и уређајима;
14.	котролише рад спољних сарадника и евидентира послове и утрошак материјала;
15.	врши надзор над извођењем радова;
16.	припрема потребну документацију за поступак набавки
17.	обавља и друге послове по налогу директора школе, у складу са Статутом школе.

3)	Техничар одржавања информационих система и технологија;

Члан 50

Послове техничара одржавања информационих система и технологија  у Школи обавља један извршилац, са непуним радним временом. Проценат радног времена утврђује се сваке школске године у зависности од броја уписаних одељења, а у складу са Правилником о критеријумима и стандардима за финансирање установе која обавља делатност средњег образовања и васпитања.
Техничар одржавања информационих система и технологија:
1.	контролише са програмерима резултате тестирања;
2.	извршава обраде, контролише рад стандардних апликација;
3.	инсталира, подешава, прати параметре рада, утврђује и отклања узроке поремећаја у раду информационих система и технологија;
4.	 предузима мере за благовремено обезбеђење резервних делова;
5.	води оперативну документацију и потребне евиденције и
6.	обавља и друге послове по налогу директора школе, у складу са Статутом школе.

4)	Чистачица 
Члан 51

Послове чистачице у Школи обавља девет извршилаца са пуним радним временом. 
Чистачица у Школи обавља следеће послове: 
1.	одржава хигијену у просторијама и санитарним чворовима; 
2.	одржава чистоћу дворишта и износи смеће; 
3.	пријављује сва оштећења и кварове на инсталацијама и инвентару; 
4.	прати стања залиха потрошног материјала и ситног инвентара за потребе одржавања чистоће
5.	обавља и друге послове по налогу директора школе, у складу са Статутом школе.

VII ПРЕЛАЗНЕ И ЗАВРШНЕ ОДРЕДБЕ 
Члан 52

За сва питања која нису регулисана овим правилником, примењује се закон, подзаконски акти из области образовања, важећи Посебан колективни уговор за запослене у основним и средњим школама и домовима ученика и Статут Школе. 
Члан 53

Тумачење одредби овог правилника даје директор. 

Члан 54

Даном ступања на снагу овог правилника престаје да важи Правилник о организацији и систематизацији послова Грађевинске техничке школе „Неимар“,  дел. број 01-329/8 од 15.09.2016. године, са свим изменама и допунама. 
Члан 55

Правилник ступа на снагу осмог дана од дана објављивања на огласној табли Школе. 
	
ДИРЕКТОР ШКОЛЕ
Љиљана Ћосић, дипл. Инг. Грађ.	
	_______________________ 	

Правилник је заведен под деловодним бројем __________ од ________ године, а објављен је на огласној табли Школе, дана _____________ године. 
СЕКРЕТАР ШКОЛЕ,  
Мирела Илић   

	

ТАБЕЛАРНИ ПРЕГЛЕД СИСТЕМАТИЗОВАНИХ ПОСЛОВА И РАДНИХ ЗАДАТАКА
Грађевинске техничке школе «Неимар»
 у школској 2017/2018

I./ ОПШТЕОБРАЗОВНИ ПРЕДМЕТИ

Степен и врста образовања наставника из општеобразовних предмета , за сва подручја рада у ГТШ „Неимар“, предвиђени су Правилником о степену и врсти образовања наставника из општеобразовних предмета, стручних сарадника и васпитача у стручним школама (Сл. Гласник РС – Просветни гласник“ Бр. 8/2015)

ПРЕДМЕТ:	Број 
извршилаца:	Проценат радног времена :	
1.	Српски  језик и књижевност	-	3	244,44	
2.	Енглески језик	-	3	166,66	
3.	Руски језик	-	1	44,44	
4.	Историја	-	1	40	
5.	Социологија и Устав и права грађана	-	1	50	
6.	Физика	-	1	100	
7.	Физичко васпитање	-	2	150	
8.	Хемија	-	1	30	
9.	Ликовна култура	-	1	65	
10.	Математика	-	4	266,67	
11.	Биологија	-	1	30	
12.	Филозофија	-	1	20	
13.	Рачунарство и информатика	-	1	80	
14.	Музичка култура	-	1	5	
15.	Географија	-	1	70	
16.	Верска настава	-	1	20	
17.	Грађанско васпитање	-	4	70	
У К У П Н О	-	28	1452,21	

II./ СТРУЧНИ  ПРЕДМЕТИ У ПОДРУЧЈУ РАДА ГЕОДЕЗИЈА И ГРАЂЕВИНАРСТВО
Степен и врста образовања наставника из стручних предмета у подручја рада Геодезија и грађевинарство у ГТШ „Неимар“, предвиђени су Правилником о степену и врсти образовања наставника, стручних сарадника и помоћних наставника у стручним школама  у подручја рада Геодезија и грађевинарство (Сл. Гласник РС – Просветни гласник“ Бр. 16/2015)

ПРЕДМЕТ:	Број 
извршилаца:	Проценат радног времена :	
1.	Стручни предмети грађевинске струке	-	11	875	
2.	Стручни предмети геодетске струке	-	5	615	
3.	Практична настава	-	2	80	
УКУПНО:	-	18	1570	

III./ СТРУЧНИ  ПРЕДМЕТИ У ПОДРУЧЈУ ШУМАРСТВО И ОБРАДА ДРВЕТА
Степен и врста образовања наставника из стручних предмета у подручја рада Шумарство и обрада дрвета у ГТШ „Неимар“, предвиђени су Правилником о степену и врсти образовања наставника, стручних сарадника и помоћних наставника у стручним школама  у подручја рада Шумарство и обрада дрвета (Сл. Гласник РС – Просветни гласник“ Бр. 16/2015)
ПРЕДМЕТ:	Број 
извршилаца:	Проценат радног времена :	
1.	Стручни предмети шумарске струке	-	2	330	

IV./ СТРУЧНИ  САРАДНИЦИ И ОСТАЛО

ПРЕДМЕТ:	Број 
извршилаца:	Проценат радног времена :	
1.	Психолог	-	1	95	
2.	Библиотекар	-	1	90	
3.	Организатор практичне наставе	-	1	90	
4.	Административни радник	-	0	0	
5.	Техничар инвестиционог и техничког одржавања	-	1	45	
6.	Техничар одржавања информационих система и технологија	-	1	45	
УКУПНО	-	5	365	

Овај табеларни преглед систематизованих послова и радних задатака у ГТШ „Неимар“, важи за школску 2017/18 год. , као саставни део Правилника о организацији и систематизацији послова у Грађевинској техничкој школи „Неимар“ у Нишу, дел. број. 02-64/1 од 19.02.2018. год.